Magnus Heunicke (S), 2025-04-24:
Tak for det.
Lad mig først understrege, at man ikke kan være uenig i, at det selvfølgelig skal være sikkert for sejlere og for surfere, blev der også nævnt, og selvfølgelig også badende at færdes i vandet langs kysten i forhold til de her bunkere.
Og der står også i forslaget her fra Danmarksdemokraterne, at hensigten er at få gode rammer for turismen og at styrke udviklingen i landdistrikterne.
Det er også gode hensyn.
Jeg er ikke bekendt med, at det, der sker med vores bunkere – for det er jo korrekt, at der sker en nedbrydning med tiden som følge af naturkræfterne, selv om det er meget store bygningsværker, som virkelig er bygget til at kunne modstå meget – gør, at det er sådan, at vi i Miljø- og Ligestillingsministeriet er bekendt med, at der skulle være fare for strandens gæster som følge af den her nedbrydning.
Selvfølgelig er det sådan, det er jo logisk, at det er op til den enkelte strandgæst at udvise forsigtighed, når vedkommende færdes eller opholder sig ved en bunker.
Det er de fleste bekendt med.
Men så er det også sådan, jeg havde fornøjelsen af at være ude på Vestkysten sammen med Kystdirektoratet her for ganske nylig for netop også at se nogle af vores bunkere, og vi havde også andre ting i forhold til kystbeskyttelse på dagsordenen, og der fik gennemgået det, der sker, nemlig at Kystdirektoratet i dag afskærer blotlagt armeringsjern, når det kommer frem.
Det sker altså løbende, at man finder, at der er noget, der er blevet blotlagt, og det vil så kunne være til fare for strandgæster, og så afskærer man det.
Så det gør man sådan lejlighedsvis, når det her sker.
Så er det også korrekt, som det blev nævnt af hr. Søren Espersen, at vi jo tidligere haft en meget grundig gennemgang af de her bunkeres tilstand.
Dengang blev der faktisk også fjernet en hel del.
Det var tilbage i 2013, hvor der på foranledning af det daværende Transportministerium og Miljøministerium blev igangsat et fælles projekt med det formål at kortlægge og fjerne farlige bunkere.
Dengang blev der så indgået en aftale med de respektive kommuner og Naturstyrelsen og Kystdirektoratet, og alle parter bidrog så med finansiering og myndighedsbehandling af det arbejde.
Da havde man så også et aktstykke i Folketingets Finansudvalg, som afsatte det her millionbeløb til direktoratet og styrelsen, og der var så også et beløb pr. bunker, som kommunerne også betalte.
Vi er oppe i nogle millioner kroner til det samlede arbejde her.
I det projekt dengang, dér for jo så lige lidt over 10 år siden, der ud over fjernelsen af de bunkere på kysten, som man vurderede var farlige, omfattede de fire kystkommuner, der indgår i fællesaftalen, og det er Thisted, Lemvig, Holstebro og Ringkøbing-Skjern Kommuner, registrerede man 460 bunkere, og af dem blev 120-130 vurderet farlige, og de blev så også fjernet.
Det var præcis også det, der var formålet, nemlig at fjerne de bunkere, der udgjorde eller ville komme til inden for en nærmere tidshorisont at udgøre en fare på stranden, ud til, og det var så beskrevet, en 2-metersvanddybde.
Hvordan definerede man så farlige bunkere?
Dengang gjorde man det, at man sagde, at bunkere, der forvitrede, eller stod til at ville blive forvitrede, så der stak jern frem, som brugere af stranden jo kunne komme til skade på, hvis de kom i nærkontakt med det, skulle fjernes.
Jeg mener ikke, vi kan diskutere, om naturen og landskabet på den jyske vestkyst er helt unikt for Danmark.
Jeg tror ikke, der er nogen, der synes, det er en skønhedsåbenbaring med sådan nogle bunkere.
Det er jo ikke sådan, at vi taler om, at det er visuelt klassisk smukt.
Det tror jeg ikke der findes nogen der synes.
Jeg kan selv huske som ganske lille, at jeg var med mine forældre, og vi kom fra Sjælland og tog til Jylland og så på Vestkysten og så de her bunkere.
Og det er en vigtig del af opdragelsen, mener jeg, at vi også bruger det til formidling.
På den måde kan man jo sige, at de på en eller anden måde i hvert fald tjener et formål, nemlig sådan en formidling af, at vi ikke skal glemme de 5 mørke år.
Det formål tjente de i min opvækst, og det ved jeg at de gør for utallige danske familier også den dag i dag.
Så på den måde kan man sige, det er en vigtig del af formidlingen og fortællingen om Danmarks historie.
Der er jo også lavet museer om den tyske besættelse, hvor man netop bruger bunkere til det her.